Sejuta Impian

Sejuta Impian merupakan sebuah rancangan realiti yang mana para pesertanya diberi ganjaran dalam bentuk modal wang tunai daripada pengagihan dana RM 1,000,000 seandainya mereka dapat meyakinkan sebarisan juri bahawa mereka mampu menggunakan modal itu untuk melaksanakan kerjaya impiannya dengan jayanya. Rancangan ini diterbitkan oleh Primeworks Studio untuk TV3 dengan tajaan Telekom Malaysia dan Dana Belia 1Malaysia.

Am
Sejuta Impian diuar-uarkan sebagai "satu platform positif yang menawarkan insentif berguna kepada belia Malaysia untuk merealisasikan impian mahupun hasrat terpendam selama ini" oleh Ketua Pegawai Operasi Rangkaian Televisyen Media Prima Berhad, Ahmad Izham Omar.

Sejuta Impian mendapat sambutan daripada pelbagai lapisan masyarakat di Malaysia, tanpa mengira umur, jantina, kaum atau taraf sosial. Rancangan ini bukan sahaja terbuka kepada individu, malah syarikat persatuan dan komuniti juga, menurut penerbitnya, Sunil Kumar. Jelas Izham, "Tanpa mengira latar belakang dan status individu, asalkan impian mahupun hasrat yang disarankan berkaitan rapat dengan pembangunan, membawa perubahan besar serta memberi kesan kepada komuniti setempat dan masyarakat, anda semua mungkin merupakan di antara individu bertuah yang terpilih untuk menerima habuan yang ditawarkan."

Format
Seperti dengan rancangan berbentuk pertandingan, Sejuta Impian bermula dengan sesi uji bakat yang diadakan di pelbagai tempat di seluruh negara. Secara alternatif, sesiapa yang ingin menyertai rancangan ini juga boleh menghantar permohonan melalui e-mel kepada pihak penganjur. Pihak penganjur menghubungi mereka yang layak untuk menyertai rancangan Sejuta Impian.

Setiap episod dugaan sebenar Sejuta Impian, yang mana para peserta perlu berhujah di hadapan juri, terdiri daripada tiga bahagian, iaitu sesi perkenalan peserta dan panel juri (yang berubah-ubah dari episod ke episod), sesi penerangan bilamana peserta menjelaskan manfaat impian yang ingin ditunaikan kepada masyarakat ataupun golongan sasaran dan pengumuman keputusan panel juri. Juri menetapkan wang ganjaran (atau menolak) peserta berasaskan keyakinan mereka terhadap kemampuannya berasaskan apa yang diperdengarkan di sesi penerangan.

Rujukan

Pautan luar
TV3 - Sejuta Impian
Sejuta Impian di Facebook

Kategori:Rancangan televisyen realiti Malaysia
Kategori:Rancangan TV3